Neon Genesis Evangelion

ialah siri anime dan manga yang dikarang dan diterbitkan oleh Hideaki Anno. Anime ini, Neon Genesis Evangelion secara pertama kali diterbitkan oleh Gainax dan disiarkan di TV Tokyo dari 4 Oktober 1995 hingga 27 Mac 1996.

Anime ini diikuti dengan dua filem cereka, Death and Rebirth dan End of Evangelion, yang dikeluarkan pada tahun 1997. Death and Rebirth merangkumi keseluruhan siri ini, serta separuh pertama filem cereka End of Evangelion. End of Evangelion yang mengakhiri keseluruhan cerita, untuk menggantikan episod 25 dan 26 siri televisyen tersebut. Kedua-dua filem cereka telah disusun semula menjadi sebuah filem cereka tunggal bertajuk iaitu Revival of Evangelion.

Manga Neon Genesis Evangelion telah dilukis oleh Yoshiyuki Sadamoto dan diterbitkan oleh Kadokawa Shoten. Manga ini mengikuti jalan cerita yang sama seperti anime, dengan lebih menggunakan perspektif protagonis Shinji Ikari.

 Latar belakang 
Berlatarkan tahun 2015, Bumi telah mengalami perubahan drastik akibat peristiwa bencana yang dipanggil "Second Impact". Peristiwa ini berlaku apabila sebuah meteor menghentam Bumi, menyebabkan paras laut meningkat di seluruh dunia. Walau bagaimanapun, naratif bahawa Second Impact disebabkan oleh meteor itu sebenarnya adalah propaganda untuk menyembunyikan fakta bahawa kejadian ini disebabkan oleh eksperimen pada makhluk bercahaya yang dikenali sebagai Angel pertama bernama Adam. Peristiwa ini juga secara tidak langsung telah mengakibatkan kepupusan beberapa negara pulau. Kesannya, iklim dunia berubah secara drastik.

Seorang remaja bernama Shinji Ikari telah tiba di Tokyo untuk memenuhi permintaan bapanya. Walau bagaimanapun, harapannya untuk diterima dan diakui oleh bapanya musnah apabila beliau mengetahui bahawa tujuannya dipanggil adalah semata-mata untuk mengawal EVA, makhluk biomekanikal humanoid yang digunakan untuk melawan Angel. Pada awalnya, Shinji enggan, kerana beliau tidak pernah mengawal EVA sebelum ini. Tambahan pula, beliau berada di sini bukannya untuk dieksploitasi oleh bapanya.

Hatinya luluh apabila melihat Rei Ayanami, yang terus berusaha untuk menjadi juruterbang walaupun cedera parah. Untuk melindungi orang lain dan menunjukkan kemampuan dirinya, Shinji menaiki makhluk (EVA-01) yang dapat dikuasainya dengan cepat. Ketika pertempuran pertamanya sebagai juruterbang, beliau dapat melihat sisi lain EVA, yang mampu mengamuk dan melawan musuhnya dengan kejam. Seiring perkembangan cerita, Shinji bukan sahaja mengawal EVA untuk menghadapi raksasa besar yang menyerang Bandar Tokyo. Beliau juga perlu melawan musuh terbesar yang ada dalam dirinya sendiri.

Juruterbang EVA pertama yang ditemuinya ialah Rei Ayanami, yang digelar The First Child (anak pertama), kemudian muncullah Asuka yang aktif, yang digelar The Second Child, manakala Shinji ialah The Third Child. Terdapat dua juruterbang lain, iaitu rakan sekolah Shinji sendiri, Toji, dan seorang remaja yang dihantar oleh SEELE, Kaworu Nagisa.

Perwatakan Shinji dalam versi manga dan anime sedikit berbeza. Di dalam anime, Shinji kelihatan muram dan tidak peduli dengan dirinya sendiri, apatah lagi orang di sekelilingnya. Manakala dalam manga, wataknya digambarkan sedikit lebih ceria.

Perbezaan dalam kedua-dua versi ini juga terletak pada kandungan manga yang tiada dalam anime. Potongan-potongan cerita yang hilang dalam anime itu sedikit sebanyak terjawab oleh manga tersebut. Contohnya ialah apa yang diimpikan oleh Shinji di mana beliau telah diserang oleh angel kelima bernama Ramiel, dan sebagainya.

 Rujukan 

 Pautan luar 

  Neon Genesis Evangelion anime 
Kategori:Neon Genesis Evangelion
Kategori:Manga
Kategori:Gainax
Kategori:Anime dan manga apokaliptik
Kategori:Anime dan manga psikologikal
Kategori:Anime dan manga mecha
Kategori:Anime 1990-an